CELEX: 32007L0037
Language: el
Date: 2007-06-21 00:00:00
Title: Οδηγία 2007/37/ΕΚ της Επιτροπής, της 21ης Ιουνίου 2007 , για την τροποποίηση των παραρτημάτων Ι και ΙΙΙ της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (Κείμενο που παρουσιάζει ενδιαφέρον για τον ΕΟΧ)

22.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/60
            
         
      ΟΔΗΓΊΑ 2007/37/ΕΚ ΤΗΣ ΕΠΙΤΡΟΠΉΣ
   
   της 21ης Ιουνίου 2007
   για την τροποποίηση των παραρτημάτων Ι και ΙΙΙ της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2 δεύτερη περίπτωση,
   Εκτιμώντας τα ακόλουθα:
   
               (1)
            
            
               Η οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ του Συμβουλίου (2), είναι μία από τις χωριστές οδηγίες δυνάμει της διαδικασίας έγκρισης τύπου ΕΚ η οποία θεσπίστηκε με την οδηγία 70/156/ΕΟΚ.
            
         
               (2)
            
            
               Η οδηγία 2006/40/ΕΚ απαιτεί τα οχήματα που είναι εξοπλισμένα με σύστημα κλιματισμού το οποίο είναι σχεδιασμένο να περιέχει φθοριούχα αέρια θερμοκηπίου με δυναμικό θέρμανσης του πλανήτη άνω του 150 να λαμβάνουν έγκριση τύπου όσον αφορά τις εκπομπές από το σύστημα κλιματισμού.
            
         
               (3)
            
            
               Ύστερα από τη θέσπιση της εν λόγω διαδικασίας έγκρισης τύπου ΕΚ και την έκδοση του κανονισμού (ΕΚ) αριθ. 706/2007 της Επιτροπής, της 21ης Ιουνίου 2007, για τον καθορισμό, σύμφωνα με την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, διοικητικών διατάξεων για την έγκριση τύπου ΕΚ οχημάτων και για την εναρμονισμένη δοκιμή για τη μέτρηση διαρροών από ορισμένα συστήματα κλιματισμού (3), είναι αναγκαίο να προστεθούν νέα στοιχεία στον κατάλογο πληροφοριών του παραρτήματος Ι της οδηγίας 70/156/ΕΟΚ και τις απαιτήσεις του δελτίου πληροφοριών για τους σκοπούς της έγκρισης τύπου ΕΚ οχήματος του παραρτήματος ΙΙΙ της εν λόγω οδηγίας.
            
         
               (4)
            
            
               Για να εξασφαλιστεί η συνεκτικότητα της διαδικασίας έγκρισης τύπου ΕΚ, οι νέες απαιτήσεις που θεσπίζονται με την εν λόγω οδηγία πρέπει να εφαρμόζονται από την ίδια ημερομηνία με τα μέτρα που εγκρίθηκαν σύμφωνα με την οδηγία 2006/40/ΕΚ και τον κανονισμό (ΕΚ) αριθ. 706/2007.
            
         
               (5)
            
            
               Η οδηγία 70/156/ΕΟΚ πρέπει επομένως να τροποποιηθεί ανάλογα.
            
         
               (6)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τα παραρτήματα I και III της οδηγίας 70/156/ΕΟΚ τροποποιούνται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θεσπίζουν και δημοσιεύουν έως τις 4 Ιανουαρίου 2008, το αργότερο, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
   Εφαρμόζουν τις διατάξεις αυτές από τις 5 Ιανουαρίου 2008.
   Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς διατάξεις για την παραπομπή αυτή καθορίζονται από τα κράτη μέλη.
   2.   Τα κράτη μέλη κοινοποιούν στην Επιτροπή το κείμενο των κύριων διατάξεων εσωτερικού δικαίου που υιοθετούν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 21 Ιουνίου 2007.
      
         
            Για την Επιτροπή
         
         Günter VERHEUGEN
         
         
            Αντιπρόεδρος
         
      
   
   
      (1)  ΕΕ L 42 της 23.2.1970, σ. 1. Οδηγία όπως τροποποιήθηκε τελευταία με την οδηγία 2006/96/ΕΚ (ΕΕ L 363 της 20.12.2006, σ. 81).
   
      (2)  ΕΕ L 161 της 14.6.2006, σ. 12.
   
      (3)  Βλέπε σελίδα 33 της παρούσας Επίσημης Εφημερίδας.
   
      ΠΑΡΑΡΤΗΜΑ
      Η οδηγία 70/156/ΕΟΚ τροποποιείται ως εξής:
      
                  1)
               
               
                  Στο παράρτημα Ι προστίθενται τα ακόλουθα σημεία:
                  9.10.8.   Αέριο που χρησιμοποιείται ως ψυκτικό μέσο στο σύστημα κλιματισμού: …
                  9.10.8.1.   Το σύστημα κλιματισμού έχει σχεδιαστεί να περιέχει φθοριούχα αέρια θερμοκηπίου με δυναμικό θέρμανσης του πλανήτη άνω του 150: ΝΑΙ / ΟΧΙ (1)
                  9.10.8.2.   Εάν ΝΑΙ, συμπληρώστε τα ακόλουθα σημεία:
                  9.10.8.2.1.   Σχέδιο και σύντομη περιγραφή του συστήματος κλιματισμού, συμπεριλαμβανομένων του αριθμού αναφοράς ή τεμαχίου και του υλικού των διαρρεόμενων συνιστωσών:
                  9.10.8.2.2.   Διαρροή του συστήματος κλιματισμού:
                  9.10.8.2.3.   Σε περίπτωση δοκιμής συνιστώσας: κατάλογος των διαρρεόμενων συνιστωσών, συμπεριλαμβανομένων του αριθμού αναφοράς ή τεμαχίου και του υλικού, με τις αντίστοιχες ετήσιες διαρροές τους και πληροφορίες σχετικά με τη δοκιμή (π.χ. αριθμός έκθεσης δοκιμής, αριθμός έγκρισης κ.λπ.): …
                  9.10.8.2.4.   Σε περίπτωση δοκιμής οχήματος: αριθμός αναφοράς ή τεμαχίου και υλικό των συνιστωσών του συστήματος και πληροφορίες σχετικά με τη δοκιμή (π.χ. αριθμός έκθεσης δοκιμής, αριθμός έγκρισης κ.λπ.): …
                  9.10.8.3.   Συνολική διαρροή σε g/έτος ολόκληρου του συστήματος: …»
               
            
                  2)
               
               
                  Στο παράρτημα ΙΙΙ προστίθενται τα ακόλουθα σημεία:
                  9.10.8.   Αέριο που χρησιμοποιείται ως ψυκτικό μέσο στο σύστημα κλιματισμού: …
                  9.10.8.1.   Το σύστημα κλιματισμού έχει σχεδιαστεί να περιέχει φθοριούχα αέρια θερμοκηπίου με δυναμικό θέρμανσης του πλανήτη άνω του 150: ΝΑΙ / ΟΧΙ (1)
                  Εάν ναι, συνολική διαρροή σε g/έτος ολόκληρου του συστήματος: …»